**Seletuskiri Kaasava eelarve menetlemise kord juurde**

**Mis on teie kaasava eelarve eesmärk?** Kas eesmärgiks on ühise keskkonna arendamine (näiteks objekt, mida omavalitsuse elanikud kasutatavad)? Või turistide meelitamine piirkonda või korraldada suurüritusi? Soovitakse hoopis lahendada probleeme kindlas valdkonnas, piiritledes, milliste teemadega seoses omavalitsus ideid ootab (nt rahvatervis, keskkonnakaitse)?

Jõelähtme valla kaasav eelarve on ellu kutsutud avalikult kasutatava investeeringu tegemiseks või avalikkusele suunatud ürituse korraldamiseks Jõelähtme valla elanike ettepanekute alusel. Arvestada tuleb, et kaasava eelarve raha saab kasutada üksnes avaliku kasutuse ja vaba juurdepääsuga **objektide** ja **ürituste** tarbeks. Kaasava eelarve tulemusel elluviidav idee peab pakkuma avalikku hüve, olema avalikus kasutuses või suunatud avalikkusele (üritus) ning ettepanek ei tohi tekitada **ebamõistlikku kulu** Jõelähtme valla järgnevate aastate eelarvetele.

Elanikel on võimalus kaasa rääkida, kuidas kasutada valla aasta eelarvest 30 000 eurot nii, et see teeks heameelt ning oleks kasulik võimalikult paljudele elanikele. Ühe projekti maksumus saab olla 3000 kuni 10 000 eurot. Kokku rahastatakse nii mitut projekti kui ettenähtud summa lubab, nt kolm projekti maksumusega 10 000 eurot või kümme projekti maksumusega 3000 eurot. Tingimuseks on, et ühes piirkonnas viiakse ellu vaid üks enim hääli saanud projekt.
Näide: Kui näiteks Loo alevikus esitatakse kaks projekti, mis saavad enim hääli kogu Jõelähtme valla peale, saab rahastuse vaid kõige rohkem hääli saanud projekt ning järgmise rahastuse saab juba järgmine, teises piirkonnas enim hääli kogunud ettepanek, nt Neeme külas.

Kaasava eelarve menetlemise korda muudetakse/täiendatakse järgnevate sõnastustega:

* Volikogu otsusega määratakse kaasava eelarve teema ja sellega seonduva suunitluse. Muudatus tehakse eelmise aasta tagasiside põhjal, kus kurdeti, et liiga lai teemadering muudab hindamise raskeks. Raske on ühele kaalukausile panna tegevusi (nt. kultuuriüritus või koolitus) ja investeeringuid (treeningvahendid või mänguväljak) ning sihtrühma (lapsed, noored, eakad vms.). Igal aastal volikogu otsustab järgneva kaasava eelarve teemaderingi ja suunitluse ning eelarve mahu.
* Lisatud on punkt, mille kohaselt hääletusele ei lähe idee, mida plaanitakse ellu viia eelmisel korral kaasava eelarvega rahastuse saanud asulas;
* Kaasava eelarve ettepanekus peaks täpsemalt kirjeldama, millisele sihtrühmale ja millises asukohas elavatele inimestele on ettepanek suunatud.
* Laekunud ettepanekute täiendamiseks ja parandamiseks antakse konkreetne tähtaeg so. 2 nädalat.
* Täpsustatud on komisjoni koosseis: Vallavalitsuse moodustatud komisjon (edaspidi *komisjon)* , mille koosseisu kuuluvad Jõelähtme Vallavolikogu kõigi alaliste komisjonide esimehed, haridus- ja sotsiaalvaldkonna abivallavanem, haridus-, kultuuri- ja sotsiaalosakonna juhataja, arendusnõunik, kommunikatsioonispetsialist, IT-juht ja noorsootöö- ja spordispetsialist.
* Hääletada sai elektroonselt VOLIS keskkonnas kui ka väljakuulutatud kuupäevadel kõigis raamatukoguses. Kõik hääled anti elektoonsel teel ja raamatukogudes ühtegi hääletajat ei käinud. Kaasava eelave hääletuse väljakuulutamisel lisatakse kuulutusse telefoninumber, millele helistades saab kokku leppida aja ja koha füüsilise hääletuse läbiviimiseks.
* Hääletamine VOLIS keskkonnas võimaldab näidata hääletustulemust kogu hääletusperioodi vältel või avalikustada tulemused alles peale hääletamise lõppu. (Eelnõus viimane variant).
* Hääletamine VOLIS keskkonnas võimaldab anda võimaluse ühel inimesel hääletada ka mitme ettepaneku poolt. (Eelnõus esimene variant).

Kasutatud materjalid:

Kaasava eelarve juhend\_

Kose <https://www.riigiteataja.ee/akt/409052015026>

Paide <https://www.riigiteataja.ee/akt/405062018018>

Seletuskirja koostas:

Priit Põldma
abivallavanem